
Kiejtés-tanulási stratégiák, szóhangsúly és magánhangzó-redukció: Egy kvantitatív esettanulmány magyar középiskolai kontextusban

Kulcsszavak: idegennyelv-pedagógia, angol mint idegen nyelv, kiejtés, érthetőség
Jelen esettanulmány az angol mint idegen nyelv tanulóinak kiejtéstanulásistratégia-használatával, valamint azok hatékonyságával foglalkozik a szóhangsúly-elhelyezés és magánhangzó-redukció tekintetében. A dolgozat négy kutatási célt tűzött ki maga elé. Elsősorban a magyar akcentussal beszélt angol érthetőség-zavaró jellemzőit kívánja azonosítani. Másodsorban a 12 főből álló gimnáziumi célcsoport ismétlődő kiejtésbeli hibáit tárja fel szóhangsúly-elhelyezés és magánhangzó-redukció tekintetében. Harmadik kutatási célként az említett célcsoport nyelvelsajátításában vizsgálja a különböző kiejtés-tanulási stratégiák használatát. Végsősoron a célcsoport számára hatékonynak bizonyuló stratégiák felderítésére kerül sor.
Az első kutatási cél a témában fellelt szakirodalom összevetésével közelíthető meg. Érthetőség-alapú kiejtéstanulással kapcsolatos kutatások és a magyar akcentussal beszélt angol szakirodalmát összevetve egy kilenc pontból álló lista készült, mely a magyar akcentussal beszélt angol érthetőség-zavaró tulajdonságait tartalmazza.
A második kutatási céllal kapcsolatban három produkciós teszt került alkalmazásra és elemzésre. Az így kapott eredmények azt sugallják, hogy mind szóhangsúly-elhelyezés, mind magánhangzó-redukció tekintetében az előhangsúlyos toldalékokkal ellátott szavakban volt fellelhető a legtöbb hiba. Mind a két jelenség vizsgálatánál gyakoriak voltak a con-, com- előtaggal ellátott szavakkal kapcsolatos hibák.
A harmadik kutatási kérdés egy kérdőív alkalmazásával került megválaszolásra. Az eredmények alapján a vizsgált csoportban a kognitív stratégiák a legnépszerűbbek, melyet a szociális stratégiák követnek. Az ezen kutatási céllal kapcsolatos eredmények összhangban állnak a vizsgált szakirodalommal.
A negyedik kutatási céllal kapcsolatosan az első és a harmadik teszt között különböző stratégiákat támogató kiejtés-tanulási tevékenységeken vettek részt a tanulók. A két vizsgált teszt eredményeinek összehasonlítása szignifikáns fejlődést mutatott ki a második tesztben magánhangzó-redukció szempontjából. Ezáltal arra következtethetünk, hogy a szociális stratégiák támogathatták a magánhangzó-redukció helyes elsajátítását. Ezenkívül a kérdőívre adott válaszok és a teszt részpontszámainak korrelációs analízisére is sor került. Erős korreláció található a szociális stratégiák, és a harmadik teszt azon pontszáma között, mely a nem első szótagon hangsúlyozandó szavak szótag-elhelyezését vizsgálta, jobbra tolódó hangsúlyok nélkül. 



